Nikki Haley , fyrrverandi sendiherra Bandaríkjanna gagnvart Sameinuðu þjóðunum . AP / Seth Wenig Nikki Haley , fyrrverandi sendiherra Bandaríkjanna gagnvart Sameinuðu þjóðunum , segir tvo háttsetta meðlimi ríkisstjórnar Donald Trump , forseta , hafa reynt að fá sig í lið með þeim með því markmiði að „ bjarga landinu “ . Þeir hafi grafið undan forsetanum og hunsað hann . Um er að ræða þá Rex Tillerson , fyrrverandi utanríkisráðherra Trump , og John Kelly , fyrrverandi starfsmannastjóra Hvíta hússins . Í nýrri bók segir Haley að þeir hafi sagst vera að streitast gegn Trump . Þeir væru ekki óhlýðnir , heldur væru þeir að reyna að bjarga landinu . „ Þeirra ákvarðanir , ekki forsetans , voru í hag Bandaríkjanna , sögðu þeir . Forsetinn vissi ekki hvað hann væri að gera , “ sagði Haley um samskiptin við Tillerson og Kelly . Þeir sögðu henni að fólk myndi deyja ef enginn héldi aftur af Trump . Hún neitaði að vinna með þeim . Í stað þess að segja það við mig , hefðu þeir átt að segja þetta við forsetann . Ekki biðja mig um að ganga til liðs við þá , “ sagði Haley í viðtali á CBS . Hún sagði einnig að þeir hefðu frekar átt að hætta en að reyna að grafa undan forsetanum . Í samtali við Washington Post segir Haley að henni hafi verið verulega brugðið eftir samskiptin og þau hafi verið hneykslanleg . Trump hafi verið kjörinn til að framfylgja stefnumálum sínum . Það hafi þeir Tillerson og Kelly ekki verið . Tillerson hefur ekki svarað fyrirspurnum blaðamanna um ummælin en Kelly sagði Washington Post að ef það að veita forsetanum þá bestu ráðgjöf sem hægt væri , væri að vinna gegn honum , þá væri hann sekur . Samband Trump við bæði Tillerson og Kelly var erfitt á köflum . Meðal annars hafa borist fregnir af því að báðir hafi talað illa um forsetann . Kelly er sagður hafa ítrekað kallað Trump „ fífl “ svo starfsmenn Hvíta hússins hafi heyrt til . Þá á Tillerson að hafa kallað forsetann „ helvítis fávita “ . Trump rak svo Tillerson með tísti . Haley , sem Repúblikanar telja góðan kost í framboð til forseta árið 2024 , gagnrýndi Trump iðulega í kosningabaráttunni en hún studdi Marco Rubio . Meðal annars gagnrýndi hún forsetann vegna skapgerðar hans og sagði hann geta dregið Bandaríkin inn í stríð vegna þess að hann yrði svo reiður í hvert sinn sem hann væri gagnrýndur .